**Træet**

Det var så skær en forårsnat;

med rim var jorden stjernesat.

Et ensomt træ på marken stod,

klædt i krystal fra top til rod.

Behængt med klare sole var

den nøgne krones greneglar,

og toppens fine trådespind

i slør af mælkevej svøbt ind.

Et træ, der, stedt i jordisk ve,

ser evigheden roligt le!

Et træ, der, som et jordisk sind,

vil fange hele verden ind!

Og jord og himmel - for mit blik

så underfuldt i ét de gik.

Fortroligt blev mig alt; jeg stod

berust af fryd ved træets fod

og syntes, at det vokste ind

i evighedens ætervind

og fyldte ømt det kolde hvælv

med løvsprings-brus og bladeskælv!

*Willliam Heinesen*